U-I-27/90
Natisni
Opravilna št.:
U-I-27/90
Datum odločitve:
29. 5. 1991
ECLI:
ECLI:SI:USRS:1991:U.I.27.90
Akt:
Odlok Občinske skupščine Ljubljana Vič-Rudnik, o zazidalnem načrtu za del območja urejanja VS 3/2 Vič (Uradni list SRS, št. 20/89), v delu z oznako D2
Izrek:
Pobuda za oceno ustavnosti in zakonitosti izpodbijanega odloka se ne sprejme.
Evidenčni stavek:
Odlok o sprejemu zazidalnega načrta, ki omogoča poseg v pravico uporabe zemljišča, če gre za zgostitev obstoječe zazidave, je v skladu z zakonom.
Geslo:
Pravice in dolžnosti prejšnjih lastnikov razlaščenega zemljišča. Nepristojnost ustavnega sodišča za oceno pravilnosti tehničnih rešitev o zazidalnem načrtu in za konkretnih premoženjsko pravnih zadev.
Pravna podlaga:
Zakon o urejanju naselij in drugih posegov v prostor (ZUN), 8., 30., 39. čl.

Zakon o stavbnih zemljiščih (ZSZ), 5., 13., 64. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Pavla in Sašo Prek, Ljubljana
Datum vloge:
9. 5. 1990
Vrsta odločitve:
sklep
Vrsta rešitve:
nesprejem pobude
Dokument:
US14351
U-I-27/90
29/5-1991
S K L E P
Ustavno sodišče Republike Slovenije je na seji dne 29/5-1991 obravnavalo pobudo Pavle Prek in Saše Prek iz Ljubljane, ki ju zastopa Marija Cej odvetnica v Ljubljani, in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti odloka Skupščine občine Ljubljana Vič-Rudnik o zazidalnem načrtu za del območja urejanja VS 3/2 Vič (Uradni list SRS, št. 20/89), v delu z oznako D2.
O b r a z l o ž i t e v
Občana sta vložila pobudo za oceno ustavnosti in zakonitosti odloka, ki je naveden v izreku tega sklepa, kolikor se nanaša na območje urejanja z oznako D2. Na tem zemljišču je predvidena gradnja 14 vrstnih hiš. Za to gradnjo je potrebno pridobiti del zemljišča, ki je v uporabi pobudnikov. Pobudnika menita, da ta odvzem zemljišča iz posesti ni v skladu z ustavo in zakonom.
Pobuda ni utemeljena.
Po določbah zakona o urejanju naselij in drugih posegov v prostor (Uradni list SRS, št. 18/84, 37/85, 29/86 in 26/90) sprejme občinska skupščina zazidalni načrt (prostorski izvedbeni akt) z odlokom (39. člen). Zazidalni načrt mora imeti zazidalno situacijo, s katero so določeni pogoji za funkcionalne in oblikovalske rešitve območja (30. člen). Z urbanističnim načrtovanjem naselij in drugih posegov v prostor je treba zagotoviti racionalno rabo zemljišč, objektov in naprav ter tako razporeditev in usklajenost z družbenim planom predvidenih dejavnosti v prostoru, da je omogočen skladen gospodarski in socialni razvoj (8. člen).
Prostorski izvedbeni akti ne rešujejo premoženjsko-pravnih razmerij, so pa podlaga za urejanje teh razmerij v skladu z zakoni. Tako zakon o stavbnih zemljiščih (Uradni list SRS, št. 18/84, 32/85 in 33/89) določa, da stavbna zemljišča v družbeni lastnini upravlja občina in z njimi razpolaga preko sklada stavbnih zemljišč, če jih na podlagi ustave in zakona ne upravljajo delavci in drugi delovni ljudje v organizacijah združenega dela, drugih samoupravnih organizacijah in skupnostih (5. člen). Zakon o stavbnih zemljiščih določa pravice in dolžnosti prejšnjih lastnikov podružbljenega zemljišča. Prejšnji lastnik oziroma uporabnik ima med drugim pravico uporabe takega zemljišča, dokler občinski upravni organ, pristojen za premoženjskopravne zadeve, ne izda odločbe, s katero odloči, da ga mora izročiti občini za uresničitev prostorskega izvedbenega načrta (13. člen). Določbe tega zakona se uporabljajo tudi za prejšnje lastnike stavbnih zemljišč, ki so postala družbena lastnina zaradi nacionalizacije najemnih zgradb in gradbenih zemljišč (64. člen). Ustavno sodišče ugotavlja, da je v skladu z navedenimi določbami zakonov odlok o sprejemu zazidalnega načrta, ki omogoča poseg v pravico uporabe zemljišča za zgostitev obstoječe zazidave.
Po navedenih ugotovitvah je ustavno sodišče na podlagi 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76) sklenilo tako, kot je navedeno v izreku tega sklepa.
P r e d s e d n i k
dr. Peter Jambrek